Der er titlen og 250.000 kroner på spil, når Danmarks Friluftskommune 2014 skal findes. Fire nordjyske kommuner deltager i konkurrencen, hvor 20 af Danmarks 98 kommuner er med. De fire nordjyske kommuner er Hjørring, Jammerbugt, Thisted og Vesthimmerland. Vinderen er den kommune, som har gjort den største indsats for at integrere friluftsliv i kommunens sundhedsindsats. - De 20 kommuner må betragtes som eliten blandt landets kommuner, når det drejer sig om at forebygge og forbedre borgernes sundhed. Der er ingen tvivl om, at de 20 kommuner, der deltager i årets konkurrence, har været gode til at inddrage friluftsliv i indsatsen for at forebygge og forbedre borgernes sundhed, siger Casper Lindemann, der er konsulent i Friluftsrådets sekretariat. Det er Friluftsrådet, der arrangerer kommunekonkurrencen, hvor præmien skal bruges på nye friluftsaktiviteter i vinderkommunen.

Referat:
Fire nordjyske kommuner er med i kampen om at blive årets friluftskommune. I alt deltager 20 kommuner i konkurrencen.